Iversen misset straffe og Rosenborg tapte nye poeng
Likevel ble publikum som hadde tatt turen til Ullevaal denne varme vårkvelden vitne til en jevn og underholdene kamp. Rosenborg kom best i gang, og skapte flest sjanser de første 45 minuttene. Størst mulighet til å lage mål fikk Steffen Iversen, da bortelaget ble tildelt straffespark i etter en halvtimes spill. Fegor Ogude felte Daniel Fredheim Holm, og dermed var det tid for Iversen fra ellevemetersmerket. Men den tidligere Vålerenga-spilleren taklet tydeligvis ikke den massive pipekonserten fra Klanen, for Rosenborg-spilleren klarte ikke å sette ballen i nettet bak Lars Hirschfeld i Vålerenga-buret. I stedet trillet spissen ballen utenfor den venstre stolpen, til stor jubel fra Vålerengas supportere. - Jeg tar neste straffe også, sier Steffen Iversen bestemt.Stemningen mellom Klanen og den tidligere Vålerenga-spilleren toppet seg senere da Iversen ga VIF-supporterne fingeren. - Det var noen Vålerenga-supportere som viste fingeren først, så da gjorde jeg det samme. Det var ikke vondt ment fra min side, det hander mer om irritasjon, sier Iversen til pressen etter kampen. Selv om det ikke var vondt ment, falt det ikke i god jord hos Rosenborg-trener Jan Jönsson. - Sånt skal vi ikke gjøre. Det blir bare for dumt, sier treneren til VG Nett. - Med tanke på at vi psyket han ut på straffen, så må han få lov til det. Vi sang ikke noe annet enn hva han har vært med å sunget selv. Dette er bare gøy, det eneste høydepunktet i dag er at han bommet på straffen, sier talsmann i Klanen, Christian Kjellsen til VG Nett, og ler.I tillegg til Iversens straffebom og et skudd i tverrliggeren fra samme mann, var Rosenborg flere ganger farlig frempå. Midtstopper Jim Larsen var en stadig trussel på bortelagets cornere, og unggutten Jonas Svensson hadde flere gode avslutninger på mål. Men med André Muri tilbake på midtstopperplass etter hodesmellen mot Lillestrøm, klarte Vålerenga å holde unna. I andre omgang var det Vålerenga som var nærmest scoring. Etter 52 minutter trodde Marcus Pedersen og hele Ullevaal at hjemmelaget hadde tatt ledelsen 1-0. Gunnarsson dro seg fint inn i banen og avsluttet fra 15 meter. Örlund i Rosenborg-målet måtte gi retur, og den satt Pedersen i mål. Pedersen og flere Vålerenga-spillere jublet i flere sekunder før de skjønte at linjedommeren hadde vinket for offside, og scoringen var annulert. - Jeg har ikke sett reprisen av det annulerte målet, men jeg følte at det var en riktige avgjørelse. Men jeg får komme meg hjem å se om det var offside eller ikke, smiler Pedersen. - Du så ut som om du var ganske sikker på at det var scoring? - Det er sånn som skjer, etter man scorer blir man blir glad og jubler. Men jeg vet som sagt ikke om det var mål eller ikke. - Men du følte ikke det var noe å protestere på? - Nei, sånt gidder jeg ikke.De siste 45 minuttene var fartsfylte, og med høyt volum fra Klanen som stadig ropte på straffespark. Rade Prica syntes også å se seg urettferdig behandlet da han ble felt av Dawda Leigh inne i sekstenmeteren. Svensken satte seg på knærne og slo ut med armene da dommer Tommy Skjerven valgte å holde fløyta nede. Et kvarter før slutt var Prica likevel veldig nær ved å sende Rosenborg i føringen. Avslutningen fra spiss vinkel strøk stolpen til Hirschfeld. Til tross stort trykk på slutten, blant annet med en stor Gunnarsson-mulighet og et Prica-skudd i stolpen, endte det 0-0 på Ullevaal. - Det er noen centimeter unna hele tiden, men totalt sett gjør vi en bra kamp hvor vi skaper mye. Det er veldig nære, og det er nok en kombinasjon av udyktighet og uflaks som gjør at vi ikke klarer å sette ballen i mål, sier Jönsson, og legger til: - I dag synes jeg synd på spillerne som ikke fikk med seg tre poeng.
(Vålerenga - Rosenborg 0-0) Både Vålerenga og Rosenborg sliter med å score mål. En straffebom og et annulert mål førte til at kveldens storkamp endte målløs.